Vazhdojnë protestat anti-qeveritare në Venezuelë
Pavarësisht pranisë së madhe të policisë dhe ushtrisë, mijëra protestues vazhdojnë thirrjet për dorëheqjen e presidentit të vendit
Pavarësisht pranisë së madhe të policisë dhe ushtrisë, qindra mijëra njerëz në Venezuelë po protestojnë nëpër qytetet e mëdha të vendit kundër qeverisë së Presidentit Nicolás Maduro. Përleshjet e dhunshme mes forcave të sigurisë dhe protestuesve kanë lënë dhjetëra të plagosur, rreth 270 të arrestuar dhe të paktën 12 të vdekur. Presidenti i Venezuelës, Nicolas Maduro të dielën kërkoi organizimin e zgjedhjeve lokale, por kundërshtoi organizimin e zgjedhjeve të hershme presidenciale, që është kërkesa kryesore e miliona protestuesve. Kriza politike dhe protestat në Venezuelë po vazhdojnë. Opozita këmbëngul në mbajtjen e zgjedhjeve, lirimin e të burgosurve politikë, hapjen e kanaleve për ndihma humanitare, ushqimore, mjekësore dhe respektimin e Asamblesë Kombëtare. Gjatë një marshimi në heshtje, të mbajtur për nder të atyre që humbën jetën gjatë protestave, kreu i opozitës Henrique Capriles theksoi se opozita duhet të vazhdojë të protestojë në mënyrë paqësore për të bërë ndryshimet e nevojshme. Presidenti Nicolás Maduro i kërkoi opozitës të ndalë veprimet e saj, ndërkohë që i bëri thirrje pasuesve të tij që të mbrojnë të ashtuquajturin “Revolucion Bolivar”, një lëvizje socialiste e udhëhequr nga ish presidenti Hugo Chavez. Kreu i shtetit akuzoi opozitën se po bën thirrje për sulme ndaj qeverisë dhe dhunë në vendin e tij. Ndërsa ligjvënësi i opozitës, José Guerra, u kërkoi forcave të armatosura kombëtare të kontrollojnë grupet e armatosura civile. Të dielën, Presidenti Maduro tha se ishte dakord për organizimin e zgjedhjeve lokale, por kundërshtoi zgjedhjet e hershme presidenciale, për të cilat kombëngulin protestuesit. Nuk ka shenja për një zgjidhje të krizës, ndërkohë që opozita vazhdon me protestat, në të cilat po bëhet thirrje për dorëheqjen e Presidentit Maduro.